**Fornyelse og omstilling 2020**

Som nevnt i informasjonsbrev 6, sendt ut 7. april, har kommunestyret vedtatt tiltaksplanen knyttet til prosjekt Fornying og omstilling 2020. I informasjonsbrevet var også lenke til kommunestyrets vedtak, for de som ønsker å lese dette.

Vi er i gang med å gjennomføre de vedtatte tiltakene. Dette innebærer at det er igangsatt nedbemanningsprosesser i de tjenestene der det er påkrevd. Hvis du blir berørt av en slik prosess, vil du få beskjed om det fra din leder, samt informasjon om hva det innebærer for deg. Det innebærer også prosesser i tjenestene som er berørt av tiltakene, der man ser på hvordan man skal arbeide fremover innenfor reduserte rammer og med færre medarbeidere. Koronasituasjonen gjør det litt utfordrende å gjennomføre prosessmøter, så vi håper at smittevernrådene kan mykes opp om ikke så lenge.

**Nå starter runde 2 av omstillingsarbeidet – som kun gjelder helse og omsorg**

Kommunestyrets vedtak av 4.2. inneholdt nye bestillinger som det skal arbeides med i runde 2 av omstillingsarbeidet. Runde 2 starter nå. Nå knyttes prosjekt Fornying og omstilling 2020 sammen med utredning av fremtidens helse- og omsorgstjenester i en felles sak til politisk behandling. Disse skal dermed ikke lenger være parallelle prosesser.

Det er utarbeidet prosessplan for det videre arbeidet. Denne er delt inn i faser som tydelig viser når og hvordan medvirkning skal skje i prosessen. Prosessplanen vil snarlig bli publisert på intranettet, og vi oppfordrer alle til å sette seg inn i den.

Ifølge bestillingen fra kommunestyret, skal vi prøve å finne tiltak innenfor helse- og omsorgs-tjenestene som gir så store innsparinger at man kan opprettholde det antall sykehjemsplasser vi har i dag. Dette arbeidet blir tillitsvalgte og verneombud involvert i. Hvis du har forslag til slike tiltak, så setter vi stor pris på om du snakker med din leder, eller bruker en av de andre kanalene vi har laget for å gi innspill (forslagskasse, e-post utvikling@gausdal.kommune.no). På grunn av stram tidsplan for arbeidet, må slike forslag gis så snart som mulig. Tiltakene kommunedirektøren vurderer som hensiktsmessige og forsvarlige, vil inngå i en politisk sak.

I tillegg skal kommunedirektøren i denne saken presentere en helhetlig skisse for fremtidens helse- og omsorgstjenester. Dersom det av økonomiske årsaker må foreslås å redusere antall sykehjemsplasser, skal vi samtidig vise hvordan vi kan kompensere for det ved hjelp av andre tjenestetilbud. Etter planen skal saken behandles av **tjenesteutvalget 29.5**. Deretter legges det opp til en innspillsrunde, før saken sluttbehandles av **kommunestyret 18. juni**.

Her finner du informasjon om omstillingsarbeidet

Vi har opprettet et område på intranettet, «Fornying og omstilling 2020», der vi løpende legger ut informasjon om prosessen. Prosessplan for runde 2 av omstillingsarbeidet publiseres der, og der finner du også informasjonsbrevene etter hvert som de sendes ut.

Rannveig Mogren, kommunedirektør

Cathrine Furu, prosjektleder